บลจ.ทหารไทยปันผลครึ่งปี2กองทุนLTF
บลจ.ทหารไทยปันผลกอง LTF “จัมโบ้ 25-จัมโบ้พลัสปันผล” รอบครึ่งปี อัตรา 4.12% และ 3.10%
11 ก.ค. 2555

บลจ.ทหารไทยปันผลกอง LTF “จัมโบ้ 25-จัมโบ้พลัสปันผล” รอบครึ่งปี อัตรา 4.12% และ 3.10%
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า เมื่อวันที่ 9 ก.ค.ที่ผ่านมา กองทุนเปิด Jumbo 25 ปันผลหุ้นระยะยาวและกองทุนเปิด Jumbo Plus ปันผลหุ้นระยะยาวได้ปิดสมุดจดทะเบียนกองทุนเพื่อจ่ายเงินปันผลจากผลดำเนินงานในงวดบัญชีระหว่างวันที่ 1 ม.ค.–30 มิ.ย. 2555 ในอัตรา 0.85 บาทต่อหน่วยลงทุน และ 0.55 บาทต่อหน่วยลงทุน และจ่ายเงินวันที่ 12 ก.ค.นี้ 
การจ่ายเงินปันผลของกองทุน Jumbo 25 ปันผลหุ้นระยะยาว คิดเป็นอัตราผลตอบแทนจากเงินปันผล 4.12% ในรอบระยะเวลา 6 เดือน โดยคิดเป็น 28.9% ของกำไรสุทธิในรอบบัญชี ส่วนกองทุนเปิดทหารไทย Jumbo Plus ปันผลหุ้นระยะยาว คิดเป็นอัตราการจ่ายปันผล 3.10% โดยคิดเป็น 28.8% ของกำไรสุทธิในรอบบัญชี
“แม้ว่าช่วงครึ่งปีแรกวิกฤตการณ์ทางเศรษฐกิจของประเทศในกลุ่มยูโรโซนยังมีอยู่อย่างต่อเนื่อง แต่ความแข็งแกร่งของบริษัทจดทะเบียนไทยและปัจจัยพื้นฐานของประเทศยังเข้มแข็ง และฟื้นตัวจากผลกระทบของน้ำท่วมใหญ่ในปีที่ผ่านมาได้อย่างต่อเนื่อง” นายสมจินต์ กล่าว
นอกจากนี้ ตั้งแต่จัดตั้งกองทุนเมื่อวันที่ 11 พ.ย. 2547 กองทุน Jumbo 25 ปันผลหุ้นระยะยาว ผลดำเนินงานเติบโต 167% สูงกว่าดัชนี SET50 ที่เติบโต 156.92% ส่วนกองทุนเปิดทหารไทย Jumbo Plus ปันผลหุ้นระยะยาวมีผลการดำเนินงานเติบโต 118.97% เทียบกับดัชนีเปรียบเทียบซึ่งอยู่ที่ 112.22%
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) กล่าวว่า การฟื้นตัวของราคาสินทรัพย์เสี่ยงอยู่บนความหวังที่จะได้เห็นมาตรการกระตุ้นเศรษฐกิจและแผนการแก้ปัญหาหนี้ยูโรโซน แต่ข้อมูลเศรษฐกิจที่ออกมายังสร้างความผิดหวังให้นักลงทุน 
“ล่าสุดข้อมูลการจ้างงานของสหรัฐยังอ่อนแอกว่าที่หวังกันไว้กดดันราคาสินทรัพย์เสี่ยงปรับตัวลง ซึ่งเรายังเห็นว่าโอกาสที่นักลงทุนจะผิดหวังจากความจริงที่ออกมาทั้งตัวเลขการเติบโตทางเศรษฐกิจของประเทศชั้นนำมีแนวโน้มที่จะออกมาต่ำกว่าคาดหวังหรือผลประกอบการของบริษัทจดทะเบียนที่จะเริ่มทยอยออกมาในเดือนนี้และเดือนหน้ามีโอกาสพลาดเป้าได้เช่นกัน เราจึงมองว่าสินทรัพย์เสี่ยงยังผันผวนต่อไปในระยะสั้น” นายสานุพงศ์ กล่าว
อย่างไรก็ตาม สำหรับการลงทุนในระยะสั้นแนะนำเก็งกำไรแบบขึ้นขายลงซื้อในกองทุนเปิดจัมโบ้ 25 ของ บลจ.ทหารไทย ส่วนการลงทุนระยะยาวให้รอโอกาสกลับเข้าสะสมเมื่อราคาอ่อนตัว